ROSENBORG - DINAMO 1:1 (Akintola 11' / Gojak 71')

ROSENBORG: Hansen - Hedenstad (od 84. Konradsen Ceide), Reginiussen, Hovland, Meling - Jensen, Lundemo (od 74. Trondsen), Konradsen - Akintola (od 74. de Lanlay), Soderlung, Adegbenro

DINAMO: Livaković - Stojanović, Dilaver, Perić, Leovac - Moro - Hajrović (od 66. Gojak), Ademi, Olmo (od 90'+2. Gavranović), Oršić (od 81. Atiemwen) - Petković

---------------------------------------

TIJEK SUSRETA:

KRAJ UTAKMICE! DINAMO ĆE IGRATI LIGU PRVAKA! ČESTITKE, PLAVI LAVOVI!!!

90'+2' - Posljednju zamjenu radi Nenad Bjelica. Umjesto Danija Olma u igru će Mario Gavranović.

90'+1' - Prilika za Rosenborg. Konradsen je pucao s vrha šesnaesterca, no još je jednom siguran na golu Dominik Livaković.

90' - Igrat će se tri minute sudačke nadoknade.

85' - Žuti karton dobio je Marin Leovac zbog nesportskog ponašanja.

84' - Posljednja zamjena za Rosenborg. Izašao je Hedenstad, u igri je Emil Konradsen Ceide.

81' - Drugu zamjenu radi Bjelica. Izašao je Mislav Oršić kojega su očito Norvežani dobro zapamtili iz prve utakmice kada im je postigao drugi pogodak, puno su energije utrošili da ga zatvore i zato je možda djelovao indisponirano na ovom susretu. Umjesto njega ušao je Iyayi Atiemwen.

81' - Šansa za Dinamo! Zatvorili su Norvežani Mislava Oršića i nije ga se baš vidjelo na utakmici, a sada je napokon malo došao do zraka i opalio po golu, ali Reginiussen i Hansen su to zajedničkim snagama izbacili u korner.

78' - Ne predaju se Norvežani, sada je Soderlund opasno pucao s dvadesetak metara i prošlo je to malo pored vratnice!

74' - Dvostruku zamjenu radi norveški trener Horneland. Ušli su Yann Erik de Lanlay i Anders Trondsen, na klupu će Akintola i Lundemo.

71' - GOOOL! Je li moguće?! Kakva strašna golčina Amera Gojaka!!! Dinamov je veznjak došao u sjajnu poziciju na dvadesetak metara i odvažio se na udarac, opalio je ljevicom i ušlo je to kroz ušicu igle u same rašlje! Hansen se ispružio koliko je dug i širok, ali nije bilo pomoći - bio je to milimetarski precizan udarac Amera Gojaka... Svaka čast, majstore!

Screenshoot

67' - Mogao se sada proslaviti Gojak! Ademi je napravio pritisak na domaćeg vratara koji griješi i lopta dolazi do Gojaka, on odmah puca po golu na kojem nije bilo Hansena, ali su mu zasmetala trojica obrambenih igrača, i otišlo je to od bloka u korner!

66' - Prvu zamjenu radi Bjelica. Izaći će Izet Hajrović, zamijenit će ga Amer Gojak.

63' - Opet prijete domaći! Jensen se izborio za udarac i pucao s vrha šesnaesterca, ali nije bilo snage u njegovu pokušaju i Livaković to lakoćom hvata.

60' - Prilika za Rosenborg. Hedenstad je ubacio iz daljine, Konradsen je tukao glavom, srećom - otišlo je iznad grede.

56' - Šansa za Dinamo! Olmo je ubacio u peterac iz slobodnjaka, ali nažalost nitko nije stigao na taj ubačaj...

54' - Skočili su sada svi Norvežani i tražili jedanaesterac! Soderlund je prošao kroz Dinamovu obranu i ušao u šesnaesterac gdje je pao u duelu s Dilaverom, no rumunjski je sudac odmahnuo rukom te pokazao da nema govora o najstrožoj kazni.

52' - Opet traje pritisak Norvežana. Sada je opalio Konradsen iz daljine, a Moro je to uspio blokirati.

47' - Soderlund je dobio žuti karton zbog prekršaja na Ademiju.

46' - Počelo je drugo poluvrijeme. Nema promjene u sastavima.

KRAJ PRVOGA POLUVREMENA - Dinamovci su bolje ušli u susret, pokazali su da su u Norvešku došli po prolaz u Ligu prvaka, no vrlo ih je brzo paralizirao rani pogodak Norvežana kada je nakon gužve u petercu mrežu zatresao opasni Akintola. Nakon toga su Modri djelovali prilično uzdrmano i pravo je čudo da Rosenborg nije postigao još koji pogodak u toj fazi prvoga dijela. Kako se bližilo poluvrijeme, Bjeličini su igrači postupno došli k sebi te su nekoliko puta konkretnije zaprijetili. Međutim, u samoj završnici je Hedenstad iz slobodnjaka zatresao vratnicu i - mora se reći - Dinamo je uz puno sreće dočekao predah sa samo jednim pogotkom u mreži. Livaković i Petković definitivno su najbolji pojedinci zagrebačke momčadi u prvome poluvremenu te su najzaslužniji što prednost nije i veća za Rosenborg.

45' - Neće biti sudačke nadoknade i rumunjski sudac šalje igrače u svlačionicu.

44' - TRESE SE SPOJNICA! Hedenstad je majstorski izveo slobodnjak, mora se priznati da je to bio strašan udarac, i odsjelo je to na vratnici, taman malo ispod mjesta gdje se spajaju vratnica i greda... ne bi ovo obranila ni trojica vratara da je išlo u okvir!

43' - Loša reakcija Emira Dilavera. Srušio je Soderlunda na vrhu šesnaesterca i pritom dobio žuti karton! Ovo će sad biti jako neugodno za Dominika Livakovića...

39' - Strašna akcija Brune Petkovića! Fenomenalnim 'malonogometnim' driblingom riješio se svog čuvara na centru i sjurio se prema golu, ušao je u šesnaesterac i poslao povratnu do More, dobro je pucao Dinamov veznjak, međutim brani to nekako Hansen! Ovo sad već bolje izgleda za Modre...

38' - Vraća se Dinamo u život! Olmo je još jednom pokušao iz solidne pozicije s vrha šesnaesterca, ali otišlo je to malo iznad gola.

37' - Prilika za Rosenborg! Još jednom je zaprijetio opasni Akintola, pucao je iz teške situacije s desetak metara iskosa, no srećom i ovoga je puta Livaković siguran na golu.

36' - Evo napokon i nekakvog odgovora dinamovaca. Ušli su u polukontru i Petković je pokušao pronaći Hajrovića, ali nije to bilo precizno dodavanje, Norvežani su se lako obranili.

31' - Još jedna šansa za domaće! Adegbenro je prelako došao u poziciju za udarac, pucao je iz okreta, a fantastičnom se intervencijom istaknuo Dominik Livaković!

27' - Prilika za Rosenborg! Soderlung je ostao sam na šest-sedam metara i dvaput zapucao po golu, opasno je to bilo, ali su Ademi i Dilaver nekako uspjeli blokirati norveškog napadača.

25' - Gomila sitnih pogrešaka u igri Modrih, definitivno nismo navikli na ovakvo izdanje dinamovaca... I dalje traje pritisak Norvežana.

20' - Ne izgleda dobro ovo. Norvežani sve opasnije prijete, a dinamovci djeluju uzdrmano nakon primljenoga gola. Nikako ne uspijevaju iznijeti loptu izvan svoje polovice i čini se da se panika uvukla u redove Modrih.

13' - Ovo je bilo blizu! Nakon kornera je Moro opalio iz daljine, a netko je to od Norvežana uspio blokirati na dva metra od gola... zatim je pucao Olmo s ruba šesnaesterca, ali samo preko gola.

11' - GOL! Adegbenro je ubacio s lijeve strane, a Jensenov je udarac s dva metra skinuo Livaković! Međutim, na odbijanac je naletio Akintola i spremio loptu u mrežu... šteta, a izvrsno je počeo Dinamo.

Screenshoot

9' - Prvi udarac imali su sada Norvežani, ali je šut završio u korneru... opasno je bilo nakon kornera! Reginiussen je promašio glavom s gol-linije!

6' - I dalje Modri igraju svoju igru, ne dopuštaju Norvežanima da se razmašu. Sada je Olmo opalio s vrha šesnaesterca, ali taj je udarac od obrambenog bloka završio u korneru.

3' - Prvu priliku na utakmici imali su dinamovci! Stojanović je oteo jednu loptu i ubacio s desnoga boka, a Olmo je za sekundu zakasnio na taj ubačaj! Izvrsno igraju Modri na samome startu susreta...

1' - Počela je utakmica u Trondheimu! Ajmooo!!!

---------------------------------------

20.55: Igrači su istrčali na travnjak stadiona Lerkendal. Glavni sudac je Rumunj Ovidiu Hațegan. Stadion je u potpunosti ispunjen, napetost je očigledna jer su ulozi ogromni, ali i euforija je na vrhuncu. Odsvirana je službena himna Lige prvaka, atmosfera je fantastična i sve je spremno za spektakl! Sretno, Modri!!!

>>> Ovako izgledaju taktičke formacije obje momčadi:

https://t.co/YGcgSv1yzb — GNK Dinamo (@gnkdinamo) August 27, 2019

20.40: Dinamovci su prije susreta izašli na travnjak stadiona Lerkendal:

Plavi stigli na Lerkendal stadium // Dinamo at Lerkendal stadium #dinamozagreb #UCL pic.twitter.com/zyuA5WMFMc — GNK Dinamo (@gnkdinamo) August 27, 2019

20.20: Na službenoj Twitter stranici Lige prvaka možete glasati za svog favorita... Tko će, po vašem mišljenju, večeras odigrati ključnu ulogu?

Who are you backing to star tonight?



1Dani Olmo | Dinamo Zagreb



2Mathieu Valbuena | Olympiacos



3Marko Marin | Crvena zvezda



4Roger Assalé | Young Boys#UCL pic.twitter.com/gmHMnDmPxv — UEFA Champions League (@ChampionsLeague) August 27, 2019

20.00: Pogledajte dolazak Plavih lavova na norveški stadion:

19.45: Objavljeni su službeni sastavi. Kod Dinama nema promjena, trener Modrih Nenad Bjelica izvest će očekivanu postavu koja se suprotstavila Rosenborgu i u prvoj utakmici.

Iako su kod Norvežana bile najavljene dvije izmjene - trebali su startati Helland i Asen - trener Eirik Horneland odlučio je da će ipak na teren poslati Lundema i Akintolu koji su također igrali na Maksimiru.

----------------------------

>>> Utakmica će se igrati na stadionu Lerkendal u Trondheimu.

https://t.co/EBZr6V3vJw — Rosenborg Ballklub (@RBKfotball) August 27, 2019

>>> Norvežani strahuju od BBB-a

Norveški kolege puno su se raspitivali o navijačima, očekivali, valjda, invaziju “zloglasnih” BBB-a, kažu nam i da je policija posebno spremna, a i neki kafići i restorani zatvarali su preventivno svoja vrata. U strahu su velike oči.

- Zašto ih neće doći više, pa nije li ovo za Dinamo velika utakmica? - pitao nas je norveški novinar kad smo rekli da ih se ne očekuje više od nekoliko desetaka.

>>> Modri trenirali i na dan utakmice



Nije to ništa novo, ustaljena je praksa kod Nenada Bjelice da momčad trenira i na sam dan utakmice. Naravno, lakše je trening odraditi u Zagrebu, sve je nadohvat ruke, ovdje su Modri ipak morali pitati domaćine mogu li im omogućiti taj "luksuz". Iz Rosenborga su izašli ususret, pronašli teren u blizini stadiona, na kojemu je Bjeličina momčad odradila lakši trening, svojevrsno zagrijavanje za utakmicu.